Vrou se liggaam glo in rioolpyp gevind in MooikloofDie foto is deur die gebruiker @barrybateman op Twitter gelaai. ŉ Polisiewoordvoerder, kapt. Pinky Tsinyane, sê veiligheidswagte by die Mooikloof-kantoorpark het Donderdagoggend die polisie ontbied nadat hulle patroondoppies en ŉ bloedspoor in die parkade gevind het. Tsinyane sê die vrou het nie Woensdag by die werk uitgeteken nie. Die polisie het glo ŉ bloedspoor gevolg wat na ŉ rioolpyp langs die gebou gelei het. Volgens berigte is die vrou se liggaam in die rioolpyp gevind. Tsinyane wou dit egter nie in die stadium bevestig nie. Sy het wel bevestig dat die vrou se motor vermis word. Die vrou se familie is op die toneel. Die polisie kan egter nog nie die vrou se naam bekendmaak nie. Die Mooikloof-kantoorpark is geleë op die hoek van Atterbury- en Jollify Mainweg, reg by die ingang na die Mooikloof-veiligheidskompleks.